আসাদুজ্জামান নূর: চুক্তিগুলার ক্ষেত্রে আমার নিজের পর্যবেক্ষণ হলো, অধিকাংশ চুক্তির ক্ষেত্রে পরবর্তী সময়ে কোনো ফলোআপ করা হয় না। তো আমরা সেই ফলোআপের কাজগুলো শুরু করেছি। যেমন আমরা দ্বিপাক্ষিক চুক্তি করলাম অথচ তার সঙ্গে আমার কোনো বিনিময়ই হয়নি। এমন অনেকগুলো দেশ আছে। সেই দেশ থেকেও কোনো উদ্যোগ নেয়া হয়নি, এবং আমরাও যেহেতু সব সময় একটু পয়সাকড়ির চাপে থাকি, তো ঠিক আছে বিদেশ যখন চায়নি তো আমরা কেন পাঠাই, যেহেতু পয়সা কম, যেখানে চায় সেখানে পাঠাই— এরকম হচ্ছে জিনিসটা আর কি। তো আগের তুলনায় কিন্তু আমাদের বিনিময় বেড়েছে। আর আমরা কিছু নতুন নতুন দেশের সাথে চুক্তি করার চেষ্টা করছি। বিশেষ করে যেসব দেশ যথেষ্ট আগ্রহ প্রকাশ করছে আমাদের সাথে। এ ছাড়া যাদের চুক্তি আছে সেগুলো নবায়ন হচ্ছে নতুন করে। আর কিছু কিছু ক্ষেত্রে বিনিময় চলছে। যেমন রাশিয়ার সঙ্গে আমাদের বিনিময়টা চমৎকার। চীনের সঙ্গে ভালো। ভারতে সঙ্গে ভালো। এবং অনেক ক্ষেত্রে দেখা যায় যে, আমাদের যে দূতাবাস আছে তাদের পক্ষ থেকে কিছু কিছু উদ্যোগ নেয়া হয়। সেই উদ্যোগে আমাদের দিক থেকে যতটা সহায়তা করা সম্ভব, আমরা করি। যেমন আমরা সম্প্রতি পরপর দুইবার থাইল্যান্ডে পাঠিয়েছি। নেদারল্যান্ডে পাঠিয়েছি। স্পেনে পাঠিয়েছি। ফ্রান্সে পাঠিয়েছি। ইউকে-তেও পাঠিয়েছি।